Document ID: 32014D0241

SKLEP SVETA
z dne 14. aprila 2014
o ratifikaciji Mednarodne konvencije iz Hongkonga o varnem in okolju prijaznem recikliranju ladij iz leta 2009 s strani držav članic, ali pristopu k njej, v interesu Evropske unije
(2014/241/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 192(1) v povezavi s členom 218(6)(a)(v) in prvim pododstavkom člena 218(8) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta,
ob upoštevanju naslednjega:
(1)
Mednarodna konvencija iz Hongkonga o varnem in okolju prijaznem recikliranju ladij iz leta 2009 (v nadaljnjem besedilu: Konvencija) je bila sprejeta 15. maja 2009 pod pokroviteljstvom Mednarodne pomorske organizacije (IMO) kot rezultat razprav mednarodne konference o varnem in okolju prijaznem recikliranju ladij. Konvencija obravnava načrtovanje, gradnjo, delovanje in pripravo ladij, da bi jih lahko varno in okolju prijazno reciklirali, pri tem pa ne bi ogrozili varnosti ladje in učinkovitosti njenega delovanja. Konvencija zadeva tudi varno in okolju prijazno delovanje obratov za recikliranje ladij ter vzpostavitev ustreznega mehanizma izvrševanja za recikliranje ladij.
(2)
Konvencija začne veljati 24 mesecev po datumu, na katerega jo ratificira najmanj 15 držav, katerih skupno trgovsko ladjevje predstavlja najmanj 40 odstotkov bruto tonaže svetovnega trgovskega ladjevja in katerih skupni največji letni obseg recikliranja ladij v predhodnih desetih letih predstavlja najmanj tri odstotke bruto tonaže skupnega trgovskega ladjevja teh istih držav.
(3)
Svet je v sklepih z dne 21. oktobra 2009 odločno spodbudil države članice, da prednostno ratificirajo Konvencijo, da bi omogočile čimprejšnji začetek njene veljavnosti ter zagotovile dejanske in učinkovite spremembe v praksi.
(4)
Namen Uredbe (EU) št. 1257/2013 Evropskega parlamenta in Sveta (1) je med drugim čim bolj omejiti in v izvedljivem obsegu odpraviti škodljive učinke recikliranja ladij na zdravje človeka in okolje ter olajšati ratifikacijo Konvencije. Členi 5(9), 7(2), 10(1), 10(2), 12(1) in 12(3) navedene uredbe omogočajo prilagoditev prava Unije Konvenciji. Člen 32(4) zadeva položaj držav članic, ki nimajo nobenih ladij, ki bi plule pod njihovo zastavo ali bi bile registrirane pod njihovo zastavo, ali ki so prenehale voditi nacionalni register ladij. Te države članice lahko odstopajo od nekaterih določb navedene uredbe, če pod njihovo zastavo ni registrirana nobena ladja.
(5)
Unija ne more pristopiti h Konvenciji, saj so njene pogodbenice lahko le države.
(6)
Zato bi moral Svet pooblastiti države članice, pod katerih zastavo plujejo ali so registrirane ladje, ki spadajo v področje uporabe Konvencije, da jo ratificirajo ali k njej pristopijo. -
SPREJEL NASLEDNJI SKLEP:
Člen 1
Države članice so pooblaščene, da Mednarodno konvencijo iz Hongkonga o varnem in okolju prijaznem recikliranju ladij iz leta 2009 ratificirajo ali k njej pristopijo, in sicer glede delov, ki spadajo v izključno pristojnost Unije.
Člen 2
Države članice, ki so Konvencijo ratificirale ali pristopile k njej, o tem uradno obvestijo Komisijo v šestih mesecih po datumu deponiranja svojih listin o ratifikaciji ali pristopu pri generalnem sekretarju IMO.
Svet bo pregledal napredek v zvezi z ratifikacijo do 31. decembra 2018.
Člen 3
Ta sklep je naslovljen na države članice.
V Luxembourgu, 14. aprila 2014

Labels: 8
18
5
20